Chi jadaꞌ Pilato anéꞌmɨn pɨdacy co huen ajcxy Jesús huinhuopy jɨjphuopy.
Chi jadaꞌ je soldados ajcxy yajꞌoyɨɨy tüg corona mɨjꞌapy paꞌapy,
chi ajcxy yajcojenɨy Jesús.
Chi ajcxy yajnïjenɨɨy tüg rey yhuit ucypɨ ycolor.
Chi soldados ajcxy huingohuägɨɨy jadügꞌoc capxpoocxcɨxy yajxïgyꞌamy,
nɨmaaygɨxy:
―¡Viva miich judíojäy rey!
Chi ajcxy ooy huingojxy jɨjpcojxy.
Chi Pilato jadügꞌoc ypɨdzɨmy tɨbaꞌy.
Chi nɨmay je mayjäy:
―Cham ajcxy nyajpɨdzɨmy tɨbaꞌy jada Jesús,
jɨgɨx ajcxy mnejhuɨ̈huɨp co caꞌ ni ti pocy tɨ nbaadyɨch ma yɨꞌ.
Co Jesús ypɨdzɨmy tɨbaꞌy mɨɨd je apy corona ma ycohuajc etz je rey yhuit ucypɨ ycolor.
Huinꞌit Pilato ymɨnañ:
―Ijxcɨx,
cha je yëydɨjc.
Co je teedy tungmɨɨdpɨ etz je judiojäy ajcxy ijxy,
chi ajcxy ymɨnanday nidügꞌócɨy aguipxyjatyɨ:
―Yajcruudzpet,
yajcruudzpet.
Chi Pilato ymɨnañ:
―Yajcruudzpejtcɨx miich ajcxy,
janch ɨɨch caꞌ ni ti tɨyꞌajt nbaadyɨch nej ɨɨch yɨꞌ nyajcruudzpedɨpy.
Chi je judiojäy ajcxy yꞌadzooy:
―Ɨɨch ajcxy mɨɨd tüg cötujcɨn,
jëbɨ yꞌögy mɨɨd ɨɨch ajcxy ngötujcɨn ycɨxpɨ,
com tɨ ycapxtɨgooy co ymɨnaꞌñ co yɨ Dios yteedyꞌajtyp.
Co jada ayuc mɨdooy Pilato,
chi nïgɨ chɨgɨygoty.
Chi ytɨgɨɨy jadügꞌoc ma je cötujctac mɨɨd Jesús,
chi nɨmay:
―¿Ma miich tɨɨyɨ mgogajpɨty?
E Jesús caꞌ yꞌadzooy.
Paady Pilato ymɨnañ:
―¿Ɨɨch miich caꞌ xyꞌadzohuaꞌñ?
¿Caꞌ mnejhuɨ̈y co nmɨɨdɨdyɨch mɨcꞌajt jëbɨ nnajtzmadzɨ̈y etz nañ jëbɨ nyajcruudzpety?
Chi Jesús yꞌadzooy:
―Ni ti mɨcꞌajt ixyipy mgamɨɨdɨty ma ɨɨch,
pen caꞌ ixyipy mɨcꞌajt tɨ xymöyɨch yɨ huɨdibɨ aneꞌmb jiiby tzajpjoty.
E paady ycɨxpɨ yɨ tɨɨbɨ ɨɨch xycɨ̈yecyɨch nïgɨ yɨꞌ pocy mɨɨdɨty caꞌydɨ miich.
E huinꞌit Pilato ooy yjahuinmaꞌñ ixtay nej huaad caꞌ jëbɨ ocnajtzmadzɨɨy Jesús.
E je judíojäy,
je Jesús ymɨdzip,
nïgɨ anajty ajcxy chachxɨ̈ꞌɨdɨ̈ch:
―Pen miich mnajtzmadzɨɨyb jada Jesús,
huinꞌit caꞌ mꞌocjacnaymɨgügꞌájtɨnɨpy mɨɨd yɨ mhuindzɨn je César huɨdibɨ anéꞌmɨn tɨ xymöy.
Com tügꞌócɨy pɨnjaty naydijɨp rey,
caꞌ yɨꞌ mɨɨd nayꞌixaꞌñyii je César.
Co Pilato jaduꞌn ayuc mɨdooy,
chi yajpɨdzɨmy Jesús tɨbaꞌy.
Chi Pilato yꞌixtacy jɨm ma jeꞌ yꞌaneꞌmdac ycötujctac,
jɨm ma je it huɨdibɨ anajty xɨɨjɨp Empedrado,
hebreoꞌamy xɨɨjɨty Gabata.
Hueꞌ tɨm cujcxɨɨ anajty,
e chi com jabom anajty je pascuaxɨɨ ycodɨɨcxnɨ,
co Pilato jaduꞌn nɨmay judíojäy ajcxy:
―Cha ajcxy jada mrey.
E jeꞌ ajcxy yꞌadzooy:
―Huen ögy,
huen ögy.
Yajcruudzpet.
Chi Pilato ymɨnañ:
―Miich ajcxy mrey,
¿miñ nꞌocyajcruudzpétyɨchɨ?
Chi je teedy tungmɨɨdpɨ ajcxy yꞌadzooy:
―Ɨɨch ajcxy caꞌ ɨɨch ajcxy huingbɨ rey nmɨɨdɨty,
jëyɨ César ɨɨch ajt nreyꞌajtɨm.
Chi Pilato cɨ̈yejcy Jesús ma je judíojäy ajcxy,
huen ajcxy cɨꞌm yajcruudzpety.
Huinꞌit ajcxy Jesús nihuägɨɨy.
Chi ajcxy yajtzooñ.